L-erbatax-il laqgħa tal-Konferenza dwar l-Adeżjoni mal-Montenegro fil-livell Ministerjali saret illum fi Brussell. Din hija t-tieni Konferenza Intergovernattiva minn meta l-Kunsill approva l-metodoloġija riveduta tat-tkabbir, li ppermettiet skambju politiku interessanti kif ukoll orjentazzjoni tar-riformi. Id-delegazzjoni tal-Unjoni Ewropea kienet immexxija mis-Sur Gašper Dovžan, Segretarju tal-Istat fil-Ministeru għall-Affarijiet Barranin, f'isem il-Presidenza Slovena tal-Kunsill tal-Unjoni Ewropea. Id-delegazzjoni Montenegrina kienet immexxija minn Jakov Milatović, Ministru għall-Iżvilupp Ekonomiku tal-Montenegro. Aħna nilqgħu l-progress li sar mill-Montenegro. Fid-diskussjoni tagħna ssottolinjajna li l-progress fin-negozjati ser jiddependi mill-progress tal-Montenegro fit-tħejjijiet tiegħu għall-adeżjoni, speċjalment fir-rigward tal-parametri referenzjarji interim dwar l-Istat tad-Dritt. Gašper Dovžan, Segretarju tal-Istat fil-Ministeru għall-Affarijiet Barranin tas-Slovenja Il-metodoloġija riveduta tat-tkabbir għandha l-għan li tagħti ħajja ġdida lill-proċess tal-adeżjoni. Din tinkludi: enfasi aktar qawwija fuq ir-riformi fundamentali; direzzjoni politika aktar b'saħħitha; dinamiżmu akbar; u proċess aktar prevedibbli, ibbażat fuq kriterji oġġettivi u kondizzjonalità pożittiva u negattiva rigoruża. Wieħed mill-elementi ewlenin tal-metodoloġija riveduta tat-tkabbir huwa li l-proċess tal-adeżjoni jingħata direzzjoni politika aktar b'saħħitha mill-Konferenzi Intergovernattivi. Il-laqgħa għalhekk serviet biex issaħħaħ id-djalogu bejn l-istati membri u l-Montenegro, b'fokus fuq riformi ewlenin meħtieġa biex jippermettu progress ulterjuri fil-proċess tal-adeżjoni. L-UE laqgħet l-isforzi tal-Montenegro f'dan ir-rigward u l-ambizzjoni tiegħu li jilħaq il-parametri referenzjarji interim dwar l-istat tad-dritt, u nnotat li l-avvanz tan-negozjati ser ikompli jiġi ggwidat mill-progress tal-Montenegro fit-tħejjija għall-adeżjoni, kif stabbilit fil-Qafas ta' Negozjar. Ara l-paġna tal-laqgħa